KIRJALLINEN KYSYMYS E-2223/02

esittäjä(t): Nuala Ahern (Verts/ALE) komissiolle

(23. heinäkuuta 2002)

Aihe: Venäjän ydinenergiateollisuus

Onko komissio sopimuspuolena mukana kesäkuun lopussa Kanadassa G7-järjestön ja Venäjän välillä tehdyssä sopimuksessa, joka johtaa siihen, että Venäjän erittäin vaikeassa tilanteessa olevan ydinenergiateollisuuden pelastamiseksi Venäjälle myönnetään 20 miljardiin dollariin nouseva tuki subventoimalla erittäin voimakkaasti plutonium MOX -polttoainetta, vaikka on ilmeistä, että Euratom ei selvästikään kykene valvomaan varo- ja turvatoimien soveltamista EU:n nykyisissä ydinvoimaloissa ja että Venäjä ei kykene soveltamaan tiukkoja fyysisen suojelun ja turvallisuuden vaatimia toimia nykyisissä ydinvoimaloissaan? Mikä on Euratomin nykyinen rooli varotoimien täytäntöönpanon avustamisessa Venäjällä?

Loyola de Palacion komission puolesta antama vastaus

(13. syyskuuta 2002)

Kahdeksan maailman teollistuneinta maata (G8) teki Kananaskisin huippukokouksessa (26. ja 27. kesäkuuta 2002 Kanadassa) aseiden ja joukkotuhovälineiden torjumista koskevan maailmanlaajuisen kumppanuussopimuksen. Kumppanuussopimuksen puitteissa on tarkoitus kehittää, koordinoida, toteuttaa ja rahoittaa kunkin maan mahdollisuuksien mukaan uusia yhteistyöhankkeita, jotka koskevat aseiden leviämisen estämistä, aseriisuntaa, terrorismin vastaisia toimia ja ydinturvallisuutta ja -varmuutta (ympäristönäkökohdat mukaan luettuina) tai laajentaa jo olemassa olevia yhteistyöhankkeita. Tähän mennessä useat G8-maat ovat ilmoittaneet rahoituksesta, jonka määrä vaihtelee yhdestä miljardista Yhdysvaltain dollarista vuodessa (Yhdysvallat) 200 miljoonaan Yhdysvaltain dollariin kymmenen vuoden aikana (Japani).

Komissio ei ole sitoutunut antamaan hankkeeseen muuta rahoitusta kuin jo TACIS-ohjelman kautta ydinturvallisuuden parantamiseen vuosittain myöntämänsä 100 miljoonaa euroa. Komissio osallistuu kuitenkin Venäjän federaatiossa aseiden leviämisen estämistä ja aseriisuntaa koskevaan yhteiseen toimintaan, jonka yhteydessä on myönnetty yli 15 miljoonaa euroa kemiallisten aseiden hävittämiseen ja ydinasekelpoisen plutoniumin loppusijoitukseen Venäjällä.

Kuten Euroopan parlamentti vastikään vahvisti(1), Euratomin ydinmateriaalivalvonta olemassa olevissa ydinlaitoksissa unionin alueella vastaa täysin Euratomin perustamissopimuksen VII jakson vaatimuksia.

Mitä tulee Venäjän mahdollisuuksiin täyttää luotettavia suojelu- ja turvallisuusvaatimuksia olemassa olevien ydinlaitostensa osalta, komissio haluaa tuoda esille, että Neuvostoliiton hajottua kansainvälinen yhteisö on ollut erittäin huolissaan ydinmateriaalivarastojen ja ydinlaitosten turvajärjestelyistä. Erityisesti Amerikan Yhdysvallat on toiminut aktiivisesti venäläisten laitosten turvajärjestelyjen tehostamiseksi. Tilanne onkin sittemmin parantunut huomattavasti.

Venäjän federaatio on ratifioinut yleissopimuksen ydinaineiden turvajärjestelyjä koskevista toimista, joka tuli voimaan 8. helmikuuta 1987.

Turvajärjestelyjen lisäksi komissio auttaa Venäjää käynnistämään ydinmateriaalin kirjanpito- ja valvontajärjestelmän. TACIS-ohjelmassa on varattu vuodesta 1994 lähtien varoja ydinmateriaalin kirjanpidon ja valvonnan tehostamiseen Venäjän federaatiossa.

(1) A5-0196/2002. Mietintö: Komission tiedonanto Euroopan parlamentille ja neuvostolle: Euratomin turvavalvontatoimiston toiminta vuosina 19992000 Teollisuus-, ulkomaankauppa-, tutkimus- ja energiavaliokunta.